All Blacks skakel oor na hoër rat teen WallabiesAaron Smith van die All Blacks (17 Augustus 2019) (Foto: Brett Phibbs/SNPA via AP) Daar is min dinge gevaarliker as ŉ gewonde dier. Dit het die Wallabies Saterdag op Edenpark in Auckland tot hul spyt agtergekom toe hulle met 36-0 deur die All Blacks in die tweede Bledisloe-rugbytoets verniel is. Die All Blacks was rustyd reeds met 17-0 voor en het wraak geneem nadat hulle verlede Saterdag in Perth met 47-26 deur die Wallabies in die Rugbykampioenskap geklop is. Dit was slegs die agtste keer dat die Wallabies nie enige punte in ŉ toets teen die All Blacks kon aanteken nie en dit het laas in 2012 gebeur. Die Springbokafrigter, Rassie Erasmus, was reg toe hy ná verlede Saterdag se All Blacks-nederlaag gesê het daar is nie iets soos ’n swak Nieu-Seelandse span nie, ondanks tydelike terugslae. Die Bokke het wel gewys dat daar swak plekke in hul mondering is, dat hulle onder druk ook foute begaan, nie daarvan hou wanneer jy in hul gesigte boer nie en wanneer hulle voorlangs geboelie word. Dis die wenresep wanneer die spanne mekaar in Yokohama in die Wêreldbekertoernooi pak. Kom ons wees eerlik, hulle het nie goed in die Rugbykampioenskap teen die Wallabies, Argentynse Poemas en Springbokke gespeel nie. Maar die nederlaag teen die Wallabies en gelykopuitslag teen die Bokke in Wellington was net die regte medisyne, want dit het die afrigter, Steve Hansen, die eerste keer in langer as ŉ dekade genoop om die snoeiskêr uit te haal. Hy was in sy 100ste toets in die bestuurstoel onder druk, hy moes van sy getroue volgelinge soos Ben Smith, Rieko Ioane en Owen Franks op die rak plaas. Hul plaasvervangers, Sevu Reece, George Bridge en Nepo Laulala het die kans aangegryp en kan maar hulle mates laat neem vir die All Blacks se Wêreldbeker-groep. Dan het die vennootskap van Beauden Barrett (heelagter) en Richie Mo’unga (losskakel) die eerste keer gekliek, die veteraan Sonny Bill Williams het baie waarde in die middelveld toegevoeg en die woelwater-skrumskakel Aaron Smith was op sy beste. Voorlangs het die All Blacks die Wallabies poegaai geskrum en selfs toe die haker dan Coles met ŉ geel kaart gestraf is, het hulle dit reggekry om met sewe voorspelers die Wallabies van die bal af te stoot. Die groot vraag is of die Wallabies werklik so swak was of was die All Blacks werklik so goed? Jy hoef nie verder te soek as die rekordboeke nie, wat aandui dat die All Blacks die Bledisloebeker reeds 19 opeenvolgende keer gewen en in 1986 laas in Auckland teen die Wallabies verloor het. Kan ŉ week in rugby so ŉ groot verskil maak? Beslis as jy ŉ All Black-span met die rug teen die muur is. Punte: Nieu-Seeland 36 (17): Drieë: Richie Mo’unga, Aaron Smith, Sonny Bill Williams, Sevu Reece, George Bridge. Doelskoppe: Mo’unga (3), Beauden Barrett. Strafdoel: Mo’unga. Australië 0 (0).